Fixum atque in perpetuo ratum cuncti sancti (sic) æcclesiæ filii, presentes et futuri, teneant perpetueque memoriæ tradant quod Ascelinus, filius Wiberti de Castro-Censorii, profecturus Hierosolimam, concedente et laudante Regina, matre sua, et Hugone, fratre suo, Sanctæ-Mariæ Molismensi et monachis ejusdem cenobii, de hoc quod ipsa Regina et predicte filii ejus habebant apud Nantriacum; quod etiam cum ejusdem loci monachis dividendo partiebantur, dedit medietatem, id est quadrantem tocius terræ et omnium reddituum ipsius quadrantis, et medietatem venationis, pro XXVII libris denariorum quos in expensis suæ peregrinationis Hierosolimis detulit. Facta hæc apud castrum Malliacum, VI nonas martii, coram his testibus: Hugo Grossus; Gaufredus, frater ejus; Rainaldus, cognatus eorum; Wilelmus, frater ejus, et Widricus; Gaufredus de Vincellis; Norgaudus; Odo, vitricus ipsius Ascelini, Wido de Misera; Avinus, filius predicti Odonis; Gonterius, capellanus; Paganus, præsbiter; Rainerius et Henricus, famuli. Pro hoc acceperunt societatem tocius beneficii Molismensis æcclesiæ a domno abbate Roberto, sicut moris est dari monasteriis.